钦定古今图书集成/明伦汇编/官常典/第612卷 > 但望
## 钦定古今图书集成/明伦汇编/官常典/第612卷 > 但望

按《巴志》，孝桓帝以并州刺史泰山但望，字伯阖，为巴
郡太守，懃恤民隐。郡文学掾宕渠赵芬，弘农冯尤，垫
江龚荣、王祈、李温，临江严就、胡良、文恺，安汉陈禧，闽
中黄阊，江州毋成阳誉、乔就、张绍、牟存、平直等诣望
自讼曰：“郡境广远千里，给吏，兼将人从，冬往夏还，夏
单冬复，惟逾时之役，怀怨旷之思，其忧丧吉凶，不得
相见，解缓补绽。”下至薪菜之物，无不躬买于市。富者
财得自供，贫者无以自久，是以清俭，夭枉不闻。加以
水陆艰难，山有猛禽，思迫期会，陨身江河，投死虎口咨嗟之难，历世所苦。天之应感，乃遭明府，欲为更新，
童儿匹妇，懽喜相贺，将去远就近，释危蒙安。县无数
十，民无远迩，恩加未生，泽及来世。巍“巍之功，勒于金
石。乞以文书付计掾史，人鬼同符，必获嘉报。芬等幸
甚，望深纳之。”郡户曹史枳白望曰：“芬等前后百馀人，
历政讼诉，未蒙感悟。明府运机布政，稽当皇极，为民
庶请命救患，德合天地，泽润河海，开辟以来，今遇慈
父。《经》曰：‘奕奕梁山，惟禹甸之；有倬其道，韩侯受命。比
隆等盛’。于斯为美。永”兴二年三月甲午，望上疏曰：“谨
按《巴郡图经》，境界南北四千，东西五千，周万馀里。属
县十四，盐铁五官，各有丞、史。户四十六万四千七百
八十，口百八十七万五千五百三十五。远县去郡千
二百，至千五百里，乡亭去县或三四百，或及千里，土
界遐远，令尉不能穷诘奸凶。时有贼发，督邮追案，十
日乃到，贼已远逃，踪迹绝灭。罪逮捕证验，文书诘讯，
即从春至冬，不能究讫。绳宪未加，或遇德令，是以贼
盗公行，奸宄不绝。”荣等及陇西太守冯含、上谷太守
陈弘说，“往者至有劫阆中令杨殷、终津侯美昊伤尉
苏鸿、彭亭侯孙鲁、雍亭侯陈已、殷侯乐普。又有女服
贼千有馀人，布散千里，不即发觉，谋成乃谋。”其水陆
覆害，煞郡掾枳谢盛塞，威张御鱼复令尹寻，主簿胡
直，若此非一。给吏休谒，往还数千，闭囚须报，或有弹
劾，动便历年。吏坐逾科，恐失冬节。侵凝先死，如当移
传，不得待报，辄自刑戮。或长吏忿怒，冤枉弱民，欲赴
郡官，每惮还往。太守行桑农，不到四县；刺史行部，不
到十县。郡治江州，时有温“风，遥县客吏，多有疾病。地
势刚险，皆重屋累居，数有火害，又不相容，结舫水居
五百馀家。承三江之会，夏水涨盛，坏散颠溺死者无
数。而江州以东，滨江山险，其人半楚，姿态敦重。垫江
以西，土地平敞，精敏轻疾，上下殊俗，情性不同。敢欲
分为二郡，一治临江，一治安汉，各有桑麻、丹漆、布帛、
渔池、盐铁”，足相供给，两近京师。荣等自欲义出财帛，
造立府寺，不费县官，得百姓懽娱。孝武以来，亦分吴、
蜀诸郡。圣德广被，民物滋繁，增置郡土，释民之劳，诚
圣主之盛业“也。虽贪大郡，以自优暇，不忍小民颙颙
蔽隔，谨具以闻。”朝议未许，遂不分郡。分郡之议，始于
是矣。